पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन के पहले दिन जिलाधिकारी नवीन कुमार एवं एसपी दीपक रंजन अधिकारियों की टीम के साथ ने प्रतिबंधों को सख्ती से लागू कराने के लिए बुधवार की सुबह से ही खुद मोर्चा पर आ डटे। जिले के विभिन्न इलाकों में निरीक्षण के दौरान एडीएम, एसडीओ, एसडीपीओ व प्रखंडों के वरीय प्रभारी पदाधिकारी, संबंधित प्रखंड विकास पदाधिकारी, संबंधित अंचल अधिकारी, थानाध्यक्ष सहित अन्य पदाधिकारी भी उपस्थित थे। अधिकारियों का जांच दल सबसे पहले शहर के काको मोड़ से शुरू किया। वहां से मल्लहचक, पंचमहला, सट्टी मोड़, थाना रोड होते हुए ठाकुरबाड़ी से निकल कर अस्पताल मोड़ होते हुए अांबेडकर चौक, घोसी मोड़, जाफरगंज होते हुए मोदनगंज प्रखंड में ओकरी तक पूरे दिन जांच व कार्रवाई का सिलसिला जारी रहा।
इस दौरान अधिकारियों व साथ रहे पुलिस बल के जवानों ने नियमों का उलंघन कर बेवजह बाहर निकले बाइक सवारों से लेकर पैदल घूम रहे लोगों की जमकर खबर ली। हालांकि इस दौरान अधिकारियों ने विभिन्न जगहों पर लोगों को कोरोना के खतरे से आगाह करते हुए उन्हें नियमों का सख्ती से पालन करने की सलाह भी दी। ताकि इस संक्रमण की चेन को तोड़ा जा सके। सड़कों पर बाइक सवारों एवं चार पहिया वाहन सवारों की जमकर रोका टोकी की। संबंधित लोगों के द्वारा बाहर निकलने का पुष्ट कारण नहीं बताने पर पुलिस का जमकर कोपभाजन होना पड़ा। दंड स्वरूप कई लोगों को उठक बैठक करा कर छोड़ा गया तो कई को पुलिस के डंडा भी रसीद किया।
आदेशों को सख्ती से लागू कराने को डीएम व एसपी ने खुद संभाला मोर्चा, जिले भर का किया भ्रमण
अपनी जीवन सुरक्षा की खातिर नियमों का पालन करें लोग
डीएम व एसपी ने लोगों से लॉकडाउन के नियमों का पूरी तरह से पालन करने की अपील करते हुए कहा कि इस बार कोरोना संक्रमण का स्ट्रेन अत्यन्त ही खतरनाक है। अधिकारियों ने कहा कि जिला प्रशासन की सख्ती लोगों के व्यापक हित में है। लोगों को स्वयं ही बिना कार्रवाई नियमों के पालन करने के प्रति गंभीर होना होगा। डीएम ने कहा कि लॉकडाउन से कुछ दिनों की परेशानी हो सकती है लेकिन जीवन सुरक्षा के लिए ऐसा करना जरूरी है। लोग संयम से काम लें तथा प्रशासन को सहयोग दें ताकि कोरोना की खतरनाक होती चेन को ब्रेक करने में मदद मिल सके।
संक्रमण को लेकर सुबह में आवश्यक वस्तुओं की दुकानें खुलीं
लॉकडाउन के नियमों के अनुसार बुधवार की सुबह सात बजे के पूर्व शहर में किराना -सब्जी एवं अन्य आवश्यक वस्तुओं की दुकानें खुल गई लेकिन निर्धारित समय सुबह ग्यारह बजने के पूर्व ही दुकानों के शटर गिरने लगे। उक्त अवधि के बाद खुले पाए गए दुकानदारों को भी कार्रवाई का शिकार होना पड़ा। कई दुकानदारों को देर से बंद करने पर फाइन किया गया। लॉक डाउन की वजह से मेडिकल सेवा को छोड़कर बाजार के कपड़ा- ज्वेलरी एवं अन्य दुकानें पूरी तरह से बंद रहे। कुल मिलाकर ग्यारह बजे दिन के बाद शहर में पूरे दिन सन्नाटा पसरा रहा। शाम होते ही सड़कों पर पूरी तरह वीरानगी छा गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn